Omulamuzi wa Kooti enkulu mu Kampala Byarugaba Jessy amalirizza okuwuliriza obujulizi bwa muna DP Vicent Kayanja De Paul nabajulizi be bonna, mwayagalira okuddizibwa obuwanguzi nga meeya w’ekibuga kye Ntebe mu kulonda okwaliwo nga 25th January 2021.
Guno omulundi gwakubiri nga kooti enkulu ewuliriza omusango guno.
Omulamuzi Isaac Muwata gwagobwa nga teguwereddwa budde kuwulirizibwa,bwatyo Kayanja yasalawo najulira mu kooti ejulirwamu, ng’eno abalamuzi 3 okwali Eva Luswata,Madrama Izama Christopher ne Egonda Ntende Fredrick Martin Steven baasalawo awatali kwesalamu guddibwemu okuwulirwa mu kooti enkulu.
Kayanja Vicent Depaul nga ye yali meeya w’ekibuga Ntebe okuva mu mwaka 2011 – 2021 ku kaadi ya Democratic Party, yaddukira mu kooti ng;agama nti mu kulonda okwaliwo nga 25 January, 2022 yafuna obululu 5,671 ku balonzi 6,703, nga agamba nti ye yawangula akalulu kano, kyoka akakiiko kebyokulonda aka District eye Wakiso kaalangiriramu Mayor aliko kati Rulinda Fabrice.
Kayanja alumiriza nti Rulinda obululu 2,825 bwokka nga yawangulayo ebifo 3 byokka ku bifo 74 akalulu gyekaakubibwa.
Kayanja ng’ayita mu banamateeka be aba Alaka & Co. Advocates abakiikiriddwa Samuel Muyizzi Mulindwa, Keneth Paul kakande, nabalala era yaloopa akakiiiko k’ebyokulonda ku District eye Wakiso, okukyusa kyusa ebyava mu kulonda kuno n’okusingira ddala ku bifo 10,akakiiko gyekagamba nti yewaava obululu 3,911 obwaleteera Fabrice Rulinda okulangirirwa nga mayor wekibuga kye Ntebbe.
Kayanja awaddeyo abajulizi 14 abaakuuma akalulu ke kw’olwo, nabamu ku baali beesimbyewo ku bifo byobwa Kansala, saako Gerald Muwonge omu kubeesimbawo naye ku kifo kino.
Mu bumu ku bujulizi Kayanja bwawadde kooti, alaze nti ku kyalo Katabi Busambaga ku Polling Station eya A-A Fabrice Rulinda yafunawo obululu 18, nti kyokka akakiiko k’ebyokulonda n’ekamuwa obululu 700 obwempewo .
Kooti eno gye gweredde ng’eragidde abawawabirwa bombi Rulinda Fabrice n’akakiiko k’ebyokulonda aka District eye Wakiso okuwaayo okwewozaako nóokuleeta abajulizi babwe okubasoya ku lwokubiri lwa wiiki ejja nga 29 November, 2022
Bisakiddwa: Kakooza George William
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn